b'\n_START_ARTICLE_\nGottfried Marquard\n_START_SECTION_\nVojna karijera\n_START_PARAGRAPH_\nGottfried Marquard ro\xc4\x91en je 2. lipnja 1864. u Braunschweigu. U prusku vojsku stupio je 1883. godine slu\xc5\xbee\xc4\x87i u pukovniji smje\xc5\xa1tenoj u Saarburgu. Jedno vrijeme slu\xc5\xbeio je i u Glavnom sto\xc5\xbeeru, da bi u travnju 1914. bio unaprije\xc4\x91en u \xc4\x8din pukovnika.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Marquard postaje na\xc4\x8delnikom sto\xc5\xbeera X. pri\xc4\x8duvnog korpusa kojim je zapovijedao G\xc3\xbcnther von Kirchbach. Deseti korpus se nalazio u sastavu 2. armije pod zapovjedni\xc5\xa1tvom Karla von B\xc3\xbclowa, te je Marquard sudjelovao u uvodnim bitkama rata na Zapadnom boji\xc5\xa1tu poznatim pod nazivom Grani\xc4\x8dne bitke. Marquard je 28. kolovoza 1914. ranjen, te je morao napustiti mjesto na\xc4\x8delnika sto\xc5\xbeera X. korpusa. Nakon oporavka u prosincu 1914. postao je na\xc4\x8delnikom sto\xc5\xbeera XXXIX. pri\xc4\x8duvnog korpusa kojim je zapovijedao Otto von Lauenstein._NEWLINE_U o\xc5\xbeujku 1915. Marquard postaje na\xc4\x8delnikom sto\xc5\xbeera Armijske grupe Gallwitz kojom je zapovijedao general topni\xc5\xa1tva Max von Gallwitz sa kojom je sudjelovao u ofenzivi Gorlice-Tarnow. Nakon \xc5\xa1to je u kolovozu 1915. reorganizacijom navedene armijske grupe formirana 12. armija Marquard postaje njezinim na\xc4\x8delnikom sto\xc5\xbeera. Ubrzo nakon toga Marquard postaje na\xc4\x8delnikom sto\xc5\xbeera 11. armije koja je pod zapovjedni\xc5\xa1tvom Maxa von Gallwitza ponovno formirana u svrhu invazije na Srbiju._NEWLINE_U o\xc5\xbeujku 1916. Marquard postaje na\xc4\x8delnikom sto\xc5\xbeera VII. pri\xc4\x8duvnog korpusa, da bi tri mjeseca poslije postao na\xc4\x8delnikom sto\xc5\xbeera VI. pri\xc4\x8duvnog korpusa. Marquard je za uspje\xc5\xa1no zapovijedanje 27. kolovoza 1916. odlikovan ordenom Pour le M\xc3\xa9rite nakon \xc4\x8dega privremeno napu\xc5\xa1ta vojsku. U studenom 1916. postaje ravnateljem Uprave za popunu Ministarstva rata koju du\xc5\xbenost obavlja sve do velja\xc4\x8de 1918. kada postaje zapovjednikom 232. pje\xc5\xa1a\xc4\x8dke divizije. U me\xc4\x91uvremenu, u kolovozu 1917. unaprije\xc4\x91en je u \xc4\x8din general bojnika.\n_START_SECTION_\nSmrt\n_START_PARAGRAPH_\nMarquard je 232. pje\xc5\xa1a\xc4\x8dkom divizijom zapovijedao do 22. rujna 1918. kada je zbog zdravstvenih razloga morao napustiti zapovjedni\xc5\xa1tvo. Preminuo je ubrzo nakon toga 9. listopada 1918. u Bad Homburgu u 54. godini \xc5\xbeivota.'